03/05/2012 | Administración LocalMunicipal
Narón
Departamento de Obras e Urbanismo
Publicación da Ordenanza municipal de tramitación de actividades

O Pleno da Corporación en sesión de data 23 de febreiro de 2012 acordou aprobar inicialmente a Ordenanza municipal de tramitación de actividades. Sometido ó tramite de exposición pública polo prazo de trinta días, según anuncio publicado no Boletín Oficial da Provincia (BOP) o 8 de marzo de 2012, non se presentou alegación nin suxestión ningunha, según certificado emitido polo Secretario Xeral de data 16/04/2012, polo que de conformidade co establecido no art.49. c) da Lei 7/1985, de 2 de abril, reguladora das bases de réxime local, enténdese aprobado definitivamente. En cumprimento do establecido no art.70.2 da antedita Lei publícase integramente o texto da devandita ordenanza, que entrará en vigor logo da súa publicación no BOP e unha vez teña transcorrido o prazo de 15 días hábiles previsto no art.65.2 da lei 7/85. Por se tratar dunha disposición de carácter xeral non procede recurso en vía administrativa, aínda que poderá impugnarse directamente perante a Sala do Contencioso-Administrativo do Tribunal Superior de Xustiza de Galicia no prazo de dous meses contados dende o día seguinte ó desta publicación, de conformidade co previsto na Lei 29/1998, reguladora da xurisdicción contencioso-administrativa. O texto da ordenanza é o seguinte: O Concello de Narón acomete, mediante a presente Ordenanza, a tarefa de introducir algunhas medidas de simplificación administrativa no ámbito das licenzas municipais de actividade e apertura, co obxectivo de facilitar a implantación das empresas no noso termo municipal, modernizando o réxime autorizatorio existente, sen renunciar en ningún caso ó control preventivo das actividades que a esixencia de tales autorizacións implica. O obxectivo de lograr a simplificación administrativa na tramitación de licenzas de actividade ou apertura deu lugar á aprobación de Ordenanzas municipales en moitos Concellos españois que introducen procedementos abreviados e diminúen a carga burocrática que tradicionalmente soportaron as empresas para a súa implantación. De entre tales medidas, tiveron especial éxito os procedimientos de comunicación previa para a autorización de pequenas obras menores ou actividades inocuas. Neste senso é conveniente que nos refiramos ó informe da Axencia de Avaliación de Calidade, emitido en cumprimento do acordo do Consello de Ministros do 30 de marzo de 2007, e en cuxa edición de 2008 se avalía o estado actual dos trámites administrativos para a creación de empresas en España. Entre as conclusións e recomendacións do indicado informe, e no referido a licenzas de actividade, recomenda entre outras, como medidas de simplificación administrativa, que no caso de actividades consideradas inocuas a solicitude de licenza de apertura fora unha mera comunicación á administración correspondente. Igualmente recomenda que, cando así sexa posible, póidase cumprimentar certos requisitos administrativos a partir de declaracións de cumprimento de normas asinadas por técnicos competentes e, por último, recomenda a introdución de licenzas provisionais para actividades que non sexan susceptibles de producir danos irreparables para a sociedade, suxeitas a inspección pública para converterse en definitivas. A lexislación aplicable en materia de licenzas de actividade na nosa Comunidade Autonóma atópase recollida na Lei estatal 17/2009, de 23 de novembro, de libre acceso ás actividades de servizos e o seu exercicio; na Lei 25/2009, do 22 de decembro, de modificación de diversas leis para a súa adaptación á Lei sobre o libre acceso ás actividades de servizos e o seu exercicio, que, entre outras, modifica a Lei 30/92, de 26 de novembro, introducindo o art.71. bis sobre a declaración responsable e a comunicación previa; e modifica tamén a Lei 7/85, do 02 de abril, dando unha nova redacción ó art.84 en canto á intervención das entidades locais na actividade dos cidadáns. Tamén cómpre nomear o Real Decreto 2009/2009, de 23 de decembro, polo que se modifica o Regulamento de servizos das corporacións locais, aprobado polo Decreto de 17 de xuño de 1955; así como a recente Lei 2/2011, de 04 de marzo, de economía sostenible, que engade á lei 7/85 os artigos 84. bis e 84. ter. Xa por último, en canto a lexislación autónomica galega, é preciso facer referencia á Lei 13/2010, de 17 de decembro, do comercio interior de Galicia, onde tamén se fai referencia á comunicación previa ou declaración responsable nos establecementos comerciais (art.28). Con independencia das actuacións e reformas lexislativas que a Administración estatal e rexional vaia acometendo, consideramos en calquera caso conveniente e necesario que o Concello, no marco das súas competencias, realice avances parciais no camiño tendente a lograr o obxectivo final de simplificar os trámites e procedementos exigidos para a implantación de empresas e actividades. A presente ordenanza responde precisamente a esta vontade. Así mesmo, a presente Ordenanza constitúese nun dos instrumentos de transposición á normativa municipal do Concello de Narón da Directiva 2006/123/CE do Parlamento Europeo e do Consello, do 12 de decembro de 2006, relativa ós servizos no mercado interior, toda vez que substitúe o tradicional réxime de licenza de apertura por unha comunicación previa, naqueles casos nos que a lexislación comunitaria outorga ós Concellos a dita posibilidade. É obxecto da presente ordenanza a adopción de medidas de simplificación administrativa nos procedementos de autorización e control das actividades que se desenvolvan no Concello de Narón no marco das competencias municipais recoñecidas no artigo 84 da Lei de bases de réxime local.1. O desenvolvemento dunha actividade comercial, industrial ou de servizos estará suxeito á presentación dunha comunicación previa ou unha declaración responsable no Concello, agás nos casos nos que esta ordenanza require que se solicite e obteña unha licenza de apertura ou de actividade.2. As declaracións responsables e as comunicacións previas permitirán o exercicio dun dereito ou ben o inicio dunha actividade dende o día da súa presentación, sen prexuízo das facultades de comprobación que ten atribuídas esta administración. Non obstante, a comunicación previa poderá presentarse dentro do prazo máximo de quince días posterior ao inicio da actividade.1. Entenderase como comunicación previa aquel documento mediante o que os interesados poñen en coñecemento do Concello os seus datos identificadores e demais requisitos esixibles para o exercicio dun dereito ou o inicio dunha actividade.2. Entenderase como declaración responsable o documento subscrito por un interesado en que manifesta, baixo a súa responsabilidade, que cumpre cos requisitos establecidos na normativa vixente para acceder ao recoñecemento dun dereito ou ao inicio dunha actividade e, que dispón da documentación que así o acredita e que se compromete a manter o seu cumprimento durante o desenvolvemento da actividade. Os requisitos aos que se refire o parágrafo anterior deberán estar recollidos de maneira expresa, clara e precisa nos modelos oficiais que se incorporan como anexo a esta ordenanza.3. A inexactitude, falsidade ou omisión, de carácter esencial, en calquera dato, manifestación ou documento que se acompañe a unha declaración responsable ou a unha comunicación previa, ou a non presentación ante a Administración de calquera delas, determinará a imposibilidade de continuar coa actividade afectada dende o intre no que se teña constancia de tales feitos. Así mesmo, a resolución da Administración pública que declare tales circunstancias poderá determinar a obriga do interesado de restituír a situación xurídica ao intre previo ao inicio da actividade sen prexuízo das responsabilidades civís, penais ou administrativas. Actividade Mercantil.- Actividade dirixida á produción e comercialización de bens e/ou servizos. Actividade Industrial ou industria: Aquela actividade dirixida á obtención, reparación, mantemento, transformación ou reutilización de produtos industriais e ao envasado e embalaxe, así como ao aproveitamento, recuperación e eliminación de residuos ou subprodutos, calquera que sexa a natureza dos recursos e procesos técnicos utilizados. Entre outras, considéranse actividades industriais as actividades consistentes na transformación física, química ou biolóxica de substancias ou compoñentes en novos produtos e as que supoñan calquera modificación, renovación ou reconstrución substancial de artigos e produtos acabados ou semielaborados; as actividades das industrias extractivas e de produción e distribución de enerxía e auga; as actividades medioambientais e de tratamento, eliminación, xestión e valorización de residuos; as actividades das industrias da construción; as actividades relacionadas coa distribución de bens e servizos a outros sectores da economía; e as actividades de venda, aluguer, mantemento e reparación de maquinaria, equipos, material de transporte e outros bens tanxibles. Instalación industrial: Conxunto de aparellos, equipos, elementos e compoñentes asociados ás actividades industriais. Superficie construída: Superficie do local no que se desenvolve a actividade, delimitada polos pechamentos que a separan de calquer outro local no que se desenvolva outra actividade baixo unha titularidade diferenciada. Potencia mecánica instalada: Para o cómputo da potencia instalada, terase en conta, exclusivamente, a potencia que corresponda aos equipos ou máquinas directamente relacionados co proceso industrial da actividade. Quedarán excluidos os equipos ou máquinas que teñan relación directa coas medidas correctoras da actividade, no que se refire á produción de molestias ou insalubridade. Non se computará, igualmente, a potencia dos equipos ou máquinas destinados a climatización, ascensores ou similares. Qs = Densidade de carga de lume, ponderada e corrixida, do sector ou área de incendio en MJ/m2 ou Mcal/m2, calculada segundo os métodos establecidos no anexo I do RD 2267/2004, de 03 de decembro, polo que se aproba o regulamento de seguridade contra incendios nos establecementos industriais. Estarán sometidas ao trámite de comunicación previa as seguintes actividades: a) Actividades de carácter non mercantil ou industrial das que sexan titulares os órganos da Administración pública. b) Locais comerciais ou de servizos cunha superficie construída menor de 100m2 (incluídas zonas de venda, público e dependencias). c) Academias de ensino, pilates, ioga e similares, ata 150m2 de superficie construída, agás academias de baile, música ou canto, de calquera superficie. d) Centros destinados ao culto relixioso cunha superficie de ata 150 m2. e) Actividades profesionais, excepto as que dispoñan de aparatos emisores de radiacións, que se desenvolvan en locais ou establecementos que non excedan de 150 m2 de superficie construída. f) Oficinas ou locais pertencentes a entidades sen ánimo de lucro, sempre que non desenvolvan actividades mercantís ou industriais e cuxa superficie sexa menor de 100 m2. g) Garaxes de uso privado non autorizados coa licenza de edificación con capacidade ata cinco prazas e unha superficie que non supere os 100m2. h) Aparcadoiros e exposición de vehículos ao aire libre sen límite de prazas nin superficie. i) Cambios de titularidade. Estarán sometidas ao trámite de declaración responsable as seguintes actividades: a) Locais comercias ou de servizos ata 300 m2 de superficie e ata 15 Kw de potencia mecánica instalada. b) Actividades profesionais, excepto as que dispoñan de aparatos emisores de radiacións, de máis de 150 m2 ata 400 m2 de superficie e ata 15 Kw de potencia mecánica instalada. c) Establecementos de aloxamento turístico ata 25 prazas sen cafetería ou restaurante. d) Centros docentes, centros de educación infantil, primaria e secundaria, agás os centros incluídos no Decreto 329/2005 da Xunta de Galicia. Aqueles centros docentes que dispoñan de instalacións tales como cociñas, piscinas, depósitos de combustible, etc, que requiran licenza de actividade ou de apertura deberán proceder a formalizar a correspondente solicitude. e) Actividades industriais, talleres artesanais e similares, cunha Qs igual ou menor a 42 MJ/m2 e una superficie útil menor ou igual a 60m2. f) Actividades de almacenamento de obxectos e materiais sempre que a súa superficie sexa menor de 500m2 e a súa Qs sexa menor de 425 MJ/m2, agás as de produtos químicos ou farmacéuticos, combustibles, lubricantes, fertilizantes, praguicidas, herbicidas, pinturas, vernices, ceras, pneumáticos ou residuos non clasificados como urbanos. g) Actividades de almacenamento de produtos petrolíferos, químicos con recipientes de presión ou con produtos químicos que non necesiten proxecto técnico segundo a normativa específica de aplicación. h) Centros de diagnóstico e laboratorios de análises clínicas sen manipulación de productos inflamables nin contaminantes, nin o uso de radiacións. i) Actividades relacionadas no anexo III do Decreto 133/2008.1.- A comunicación previa debe incluír: a) O nome, enderezo, teléfono e, no seu caso, o enderezo de correo electrónico do titular ou titulares. b) O nome, dirección, teléfono e, no seu caso, o dirección de correo electrónico do representante. c) A situación exacta do local da actividade. d) A descrición da actividade, superficie do local e indicación do grupo ou epígrafe fiscal a que pertenza a actividade. e) Fotocopia da póliza de seguro de responsabilidade civil. f) Impreso de autoliquidación da taxa correspondente. A comunicación previa deberá vir acompañada de plano de situación da actividade en cartografía municipal do vixente PXOM, plano do local coas súas instalacións e unha acreditación subscrita por técnico competente que certifique que a actividade cumpre a normativa aplicable. A acreditación cubrirase segundo o modelo aprobado polo Concello incluído nos anexos desta ordenanza. No caso dos cambios de titularidade deberán achegarse datos que permitan a identificación do expediente de autorización da actividade cuxo cambio de titularidade se está a solicitar, ou a certificación municipal emitida tras a comprobación posterior á presentación no seu día da comunicación ou declaración responsable. Así mesmo, deberá achegar unha fotocopia do título que ampare a transmisión do local ou establecemento e autorización asinada polo anterior titular da actividade.2.-A declaración responsable debe incluír: a) O nome, enderezo, teléfono e, se é o caso, o enderezo de correo electrónico do titular ou titulares. b) O nome, enderezo, teléfono e, se é o caso, o enderezo de correo electrónico do representante. c) A situación exacta do local da actividade. d) A descrición da actividade, superficie do local e indicación do grupo ou epígrafe fiscal a que pertenza a actividade. e) Fotocopia da póliza de seguro de responsabilidade civil. f) Declaración, baixo a súa responsabilidade, de que a actividade vai desenvolverse de acordo coa normativa aplicable e que o local cumpre a normativa urbanística e a que sexa de aplicación en cada caso. g) Impreso de autoliquidación da taxa correspondente. A declaración responsable deberá vir acompañada de documentación técnica, subscrita polo/a técnico/a competente, en que se describan as características do local e da actividade e se xustifique o cumprimento da normativa urbanística e a de aplicación xeral. Esta documentación deberá incluír, como mínimo, memoria xustificativa do cumprimento da normativa aplicable, plano de emprazamento conforme a cartografía oficial, planos de plantas con situación de instalacións e maquinaria, planos de seccións con situación de maquinaria, planos de alzado e esquema unifamiliar da instalación eléctrica. Así mesmo, virá acompañada da certificación de execución das instalacións e medidas correctoras das instalacións segundo o modelo aprobado polo Concello incluído nos anexos desta ordenanza. Cando se presente unha comunicación ou unha declaración responsable deberán aboarse mediante autoliquidación as taxas correspondentes pola actividade inspectora levada a cabo por esta administración.1. O concello comprobará os datos facilitados polos interesados e examinará a documentación técnica achegada para comprobar se se axusta á normativa aplicable. No caso de que non se presente a documentación prevista nesta ordenanza, nas actividades suxeitas a comunicación previa ou declaración responsable, o Concello ordenará o inmediato peche da actividade, ata que se proceda á presentación da dita documentación. Non obstante, se examinada a documentación presentada se constata a existencia de deficiencias de escasa entidade o concello requiriralle ao titular da actividade que achegue nova documentación que emende as ditas deficiencias, concedéndolle para isto o correspondente prazo de emendas previsto no artigo 71 da Lei 30/92 de réxime xurídico das administracións públicas e do procedemento administrativo común. O mesmo réxime será aplicable ós supostos de comunicación previa nos que a actividade xa está a desenvolverse.2. No suposto de que non sexan emendadas as deficiencias, no prazo legalmente concedido, procederase a ordenar o peche do establecemento a través da apertura do expediente disciplinario correspondente.3. No caso de que a documentación sexa correcta, os técnicos municipais cursarán visita de inspección ao local para comprobar se se axusta á documentación presentada e a normativa aplicable, podendo solicitar os certificados técnicos que consideren necesarios para garantir o cumprimento da normativa aplicable.4. Se tras o exame da documentación se comprobara que a actuación a realizar non está incluída no ámbito de aplicación do réxime de comunicación previa ou declaración responsable, ou que a actividade non é conforme coa normativa aplicable, o Concello requiriralle ao promotor para que solicite a pertinente licenza conforme ó procedemento ordinario, podendo asimismo ordenar a suspensión da actividade no caso de que esta xa se iniciase, todo isto conforme co previsto no art.71 bis 4 da Lei 30/92, de 26 de novembro, de réxime xurídico das administracións públicas e do procedemento administrativo común e sen prexuízo das potestades que en xeral corresponden á Administración municipal no relativo á comprobación e inspección de actividades.1. Una vez recibida a comunicación ou a declaración responsable o titular da actividade poderá comezar a exercela, sen prexuízo de que os técnicos municipais cursen as visitas de inspección precisas para comprobar se se axusta á normativa aplicable. A comunicación previa poderá presentarse dentro dun prazo de quince días posterior ao inicio da actividade.2. O incumprimento dos requisitos sinalados na lexislación vixente ou nesta ordenanza determinará a imposibilidade de seguir exercendo a actividade dende o intre en que se teña constancia destes feitos, sen prexuízo das responsabilidades civís, penais e administrativas, en que poida incorrer o interesado. A resolución que declare estas circunstancias poderá determinar a obriga do interesado de restituír a situación xurídica ao intre previo ao inicio da actividade. Nos casos nos que sexa precisa a realización de obras de construción ou acondicionamento do local, deberá solicitarse a oportuna licenza e achegar a documentación técnica esixible, con independencia que se trate dunha actividade suxeita a comunicación previa ou declaración responsable. Despois de rematar as obras, o titular da actividade notificarallo ao Concello achegando o certificado final do técnico director e os boletíns dos instaladores autorizados para que se poida cursar a pertinente visita de inspección. Aquelas actuacións de escasa entidade técnica e construtiva, que non precisen a presentación dun proxecto técnico e que non supoñan a necesidade de controlar aspectos urbanísticos, de accesibilidade ou de seguridade, como as de substitución de pavimentos, pintura, tarefas de adecentamento e limpeza dos locais, substitución de sanitarios e semellantes, deberán solicitar a correspondente licenza de obra menor. Unha vez rematadas estas obras procederase á presentación da correspondente comunicación previa ou declaración responsable. Nestes supostos, de precisarse a retirada de entullos, deberá solicitarse a correspondente autorización para a instalación dun colector na vía pública para a súa recollida e traslado a un vertedoiro autorizado. No suposto de actividades suxeitas ao réxime de comunicación previa ou declaración responsable regulado na presente ordenanza, a Administración realizará ás comprobacións oportunas e emitirá unha acta da inspección do técnico municipal para que quede constancia de que a actividade se axusta á documentación achegada e á normativa aplicable. Nestes procedementos o Concello deberá proceder a efectuar a inspección nun prazo máximo de tres meses dende a presentación da comunicación ou a declaración responsable. O vencemento deste prazo sen a notificación da acta da inspección lexitima ao interesado que presentou a solicitude a entendela estimada por silencio administrativo, agás nos supostos nos que unha norma con rango de lei por causas xustificadas de interese xeral ou unha norma de dereito comunitario europeo establezan o contrario. En ningún caso se entenderán adquiridos dereitos en contra do disposto na lexislación e o plan vixente. Nos casos nos que se exerza unha actividade sen a debida presentación da comunicación ou declaración responsable, ou cando non cumpra a normativa aplicable ordenarase o peche do establecemento, sen prexuízo da aplicación do disposto na Lei 9/2002, de ordenación urbanística e protección do medio rural de Galicia e a súa normativa de desenvolvemento. O Concello poderá, en calquera momento, por propia iniciativa ou previa denuncia de particular, proceder á inspección das actividades iniciadas conforme ó réxime de comunicación previa ou de declaración responsable, co fin de comprobar o seu correcto funcionamento, a veracidade dos datos contidos na documentación achegada, ou calquera outra cuestión relativa ó establecemento, dentro do marco das competencias municipais. Conforme ó previsto pola lexislación vixente reguladora da comunicación previa e a declaración responsable, a comprobación por parte da administración municipal da inexactitude ou falsidade en calquera dato, manifestación ou documento de carácter esencial que se achegara ou do incumprimento dos requisitos sinalados na lexislación determinará a imposibilidade de continuar co exercizo do dereito ou actividade dende o momento no que se teña constancia de tales feitos, sen prexuízo das responsabilidades penais, civís ou administrativas a que houbera lugar. Conforme o establecido no parágrafo anterior, se como consecuencia de tal comprobación, se constatara a falsidade dos datos contidos na documentación que deu lugar á autorización, ou ó incorrecto funcionamento da actividade, os servizos municipais competentes adoptarán as medidas que sexan necesarias, e que poderán incluír expedientes sancionadores, medidas correctoras ou ordes de suspensión da actividade cando isto fora procedente conforme ó previsto pola lexislación vixente.4. En concreto, a falsidade dos datos contidos na documentación técnica poderá determinar a responsabilidade do técnico que a subscribira, con independencia da que lle sexa imputable ó promotor do expediente.5. Cando a comprobación municipal constatara que a actividade desenvolvida non se atopa dentro do ámbito de aplicación dos procedementos regulados na presente ordenanza, entenderase que esta se iniciou sen licenza, podendo dar lugar á suspensión, sen prexuízo das responsabilidades que poderá esixir.1. Deberá solicitarse a pertinente licenza de apertura ou de actividade nos casos nos que así o esixe a protección do medio ambiente ou do patrimonio histórico-artístico, a seguridade ou a saúde públicas, ou que impliquen o uso privativo ou a ocupación dos bens de dominio público.2. Enténdese que se encontran nos supostos previstos no parágrafo anterior as seguintes actividades: a) As excluídas do ámbito de aplicación da directiva 2006/123/CE e, polo tanto non recollidas nos artigos 4 e 5 da presente ordenanza. b) As que se inclúen no Decreto 292/2004, do 18 de novembro, polo que se aproba o Catálogo de espectáculos públicos e actividades recreativas da Comunidade Autónoma de Galicia, modificado polo Decreto 160/2005. c) As que requiran autorización ou informe previo e preceptivo doutra administración (protección do medio ambiente, patrimonio histórico artístico, augas.). d) As actividades relacionadas no decreto 133/08 que regula a avaliación de incidencia ambiental, excepto as contempladas no apartado i) do anexo 5º desta ordenanza. e) As que precisen inspección sanitaria previa sobre condicións hixiénico-sanitarias antes do exercicio desta. f) As estacións base de telefonía móbil e similares. g) As actividades e servizos non suxeitos ao trámite de comunicación previa ou declaración responsable e, polo tanto, non incluídos nas relacións contidas nesta ordenanza.1. Nos supostos nos que debe solicitarse a licenza de apertura ou de actividade, esta tramitarase de acordo co procedemento establecido pola normativa aplicable en cada caso e concederase xunto coa licenza urbanística cando sexa preciso a realización de obras de construción ou de acondicionamento.2. O concello notificaralles aos titulares da actividade que acheguen toda a documentación técnica que sexa precisa para emendar as deficiencias que os técnicos municipais atopen na documentación inicialmente presentada.3. Logo de finalizar as obras de construcción, ou acondicionamento, os titulares da actividade notificaranlle ao Concello o seu remate achegando o certificado final do técnico director, boletíns dos instaladores e as autorizacións sectoriais que sexan preceptivas, para que os técnicos municipais cursen as pertinentes visitas de inspección.4. En caso de que a actividade se axuste á documentación autorizada coa licenza de apertura ou actividade e cumpra a normativa aplicable, concederase a licenza de funcionamento.5. Non poderá comezar a exercerse unha actividade mentres non se conceda a pertinente licenza ou autorización de funcionamento. A Xunta de Goberno Local poderá adaptar, modificar ou ampliar os modelos normalizados incluídos nos anexos desta ordenanza. Os modelos modificados serán obxecto de publicación na correspondente páxina web do Concello. Os promotores dos expedientes que á entrada en vigor da presente ordenanza se atopasen en tramitación neste Concello e se refiran a actuacións que entren no ámbito de aplicación da comunicación previa ou a declaración responsable poderán acollerse a ditos procedementos presentando para iso a documentación prevista nesta ordenanza. De acordo co establecido nos artigos 70.2 e 65.2 da Lei 7/85, do 02 de abril, reguladora das bases de réxime local, a presente ordenanza entrará en vigor ós quince días hábiles da súa publicación completa no Boletín Oficial da Provincia, unha vez aprobada definitivamente polo Pleno da Corporación ou cando, transcorrido o prazo de exposición pública sen presentarse alegacións se entenda definitivo o acordo ata entón provisional. Inclúe este anexo os modelos de: 1.- Comunicación previa.2.- Comunicación previa para cambio de titularidade.3.- Declaración responsable.4.- Acreditación técnica da actividade.5.- Modelo de certificado de execución das instalacións e medidas correctoras das actividades suxeitas a declaración responsable. Narón, 19 de abril de 2012. O alcalde Asdo. José M. Blanco Suárez.